Es relaciona les reclamacions que han tingut entrada des del darrer Ple de 30 d'abril, i que son les reclamacions que van des de la 207/2020 fins la 211/2020, de les seves qualificacions i dels tràmits que s'han dut a terme.
Es dóna per llegida l'acta de la sessió del dia 23 d'abril de 2020, corresponent a la sessió setzena del Ple de 2020.
La Proposta d'acord 104/2018/PS, del 31 de gener de 2020, elaborada per la senyora Elisabet Samarra, per requerir la incoació del procediment sancionador en relació amb l'incompliment de la Resolució 339/2018, de 21 de novembre i la Resolució 83/2019, de 14 de febrer, per part de l'Ajuntament de Cervelló, recull tots els antecedents i les actuacions dutes a terme des de la Comissió en la fase de seguiment del compliment de les resolucions citades, i la persistència en la inexecució de l'Ajuntament, de manera que es fa necessària l'aprovació de l'acord pel qual es requereix la incoació del corresponent procediment sancionador.
La Proposta de resolució, elaborada pel senyor Josep Mir, d'estimació de les Reclamacions 133/2020 i 134/2020 (acumulades), formulades contra el Departament d'Educació de la Generalitat de Catalunya, en el marc de les quals es reclama informació sobre el nombre de diversos procediments o altres actuacions administratives o davant l'Administració relacionades amb la recuperació o devolució a favor dels hereus de les pagues extraordinàries de 2012 i 2013 corresponents a persones difuntes que en el moment de meritar aquestes pagues extraordinàries percebien nòmines del Departament d'Educació, per part de dues persones diferents però amb coincidència de l'objecte, recull la fonamentació del sentit estimatori de la resolució, tenint en compte no concorren límits legals a la informació sol·licitada i que en la tramitació de les sol·licituds d'informació pública ja es va produir silenci administratiu positiu i per aquest motiu la Proposta estableix que és procedent declarar el dret de les persones reclamants a la informació reclamada, requerir al Departament d'Educació que els la faciliti i anul·lar la seva resolució, en el que s'oposi a la resolució.
La senyora Elisabet Samarra formula dues esmenes al text que el ponent introduirà a la resolució definitiva.
La Proposta de resolució de finalització de la Reclamació 199/2020 per pèrdua d'objecte, de la qual n'és el ponent el senyor Josep Mir, formulada contra l'Ajuntament de Sant Feliu de Buixalleu, en el marc de la qual es demana accés a la còpia de dos documents d'un expedient d'obres, recull els antecedents de tramitació d'aquest procediment i que l'Ajuntament ha estimat de forma extemporània la sol·licitud i s'ha compromès a facilitat la informació sol·licitada a la persona reclamant, fet que suposa la pèrdua de l'objecte de la reclamació, atès que s'han esvaït els motius de discrepància jurídica que la justificaven.
La Proposta de resolució d'inadmissió de la Reclamació 211/2020, elaborada pel senyor Josep Mir i interposada contra l'Ajuntament de Lloret de Mar, en el marc de la qual no es demana informació pública sinó que formula una denúncia de tractes incorrectes a la Policia Local de Lloret de Mar, recull la motivació de la inadmissió d'aquesta reclamació, atès que no té per objecte el dret d'accés sinó que les autoritats municipals adoptin determinades mesures perquè un comandament a la Policia Local canviï el seu comportament en l'àmbit laboral, pretensió que és objecte d'empara en exercici del dret d'accés a la informació pública.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial per raó de la situació d'estat d'alarma decretada, de la qual, com a secretària, estenc aquesta acta.